Marikana-koppie glo deel van grondeisJerome Lottering, voorsitter van die Middelkraal-ontwikkelingsgemeenskap (Foto: Molaole Montsho/ANA) ŉ Grondeis is ingestel vir die stuk grond in Marikana, naby Rustenburg, waar 34 mynwerkers sewe jaar gelede dood is, het een van die eisers Vrydag gesê. Jerome Lottering, voorsitter van die Middelkraal-ontwikkelingsgemeenskap, het gesê die plek staan bekend as Middelkraal en die berugte koppie staan bekend as Jakalskop. “My oupagrootjie het hier gewerk. Hierdie gebied was ons grond. My oupa het daar bo-op die Jakalskop-koppie gespeel.” Lottering sê van sy familielede is naby die smeltoond begrawe. “Vyf families het hier gebly. Hulle grond is in 1969 onteien en nou is hulle oor die land versprei. Sommige bly in Pretoria.” Hy het gesê hulle is teleurgesteld omdat hulle jaarliks, tydens die Marikana-herdenking, nooit, as grondeienaars, gekonsulteer word nie. “Dis baie hartseer wat hier gebeur het. Mense wat gesterf het is baie hartseer, maar dit is erger vir ons dat ons nie genader is nie. Mense staan op ons grond en ons word nooit gekonsulteer nie. Hierdie grond is Middelkraal. Dit behoort nie aan die Bapo [tradisionele owerheid] nie.” Hy het gesê die gebied waar die Lonmin-kantoor geleë is, was die gebied waar sy voorgeslag hul huise gebou het.